Erdogan: - For meg er sosiale medier den verste trusselen mot samfunnet

Den tyrkiske statsministeren langer ut mot sosiale medier samtidig som demonstrantene kaller ham autoritær og krever hans avgang.

Det har stormet på Twitter etter at Tyrkias statsminister Recep Tayyip Erdogan søndag kalte nettjenesten for en trussel mot samfunnet. MURAD SEZER

3. juni 2013 00:00 Sist oppdatert 3. juni 2013

Tyrkias statsminister Recep Tayyip Erdogan er blitt møtt med massive demonstrasjoner de siste dagene.

Demonstrantene mener Erdogan har tatt Tyrkia i autoritær retning. Søndag måtte statsministeren gå ut og avvise beskyldninger om at han er en diktator.

— Twitter er en trussel

Som under den arabiske våren har sosiale medier vært et viktig for demonstrantene i Tyrkia.

Erdogan gikk søndag hardt ut mot dette, ifølge det amerikanske nyhetsbyrået AP.

- Det er nå en trussel som heter Twitter, skal Erdogan ha sagt.

— De beste eksemplene på løgner finner man der. For meg er sosiale medier den verste trusselen mot samfunnet, sa Erdogan, ifølge AP.

Tyrkia toppet listen over antall arresterte journalister i fjor

Statsministeren er i lang tid blitt beskyldt for å begrense ytringsfriheten i landet. Blant annet har han møtt kraftig kritikk for landets hardhendte håndtering av kritiske journalister.

Les også - Tusenvis av sivile fanget i beleiret syrisk by

NRK meldte i fjor desember at ingen land arresterte like mange journalister som Tyrkia i 2012, ifølge organisasjonen Comittee to Protect Journalists (CPJ).Flere medier har de siste dagene meldt at det finnes oppsiktsvekkende lite om demonstrasjonene i landets toneangivende medier.

— Vi får all informasjon fra sosiale medier. TV-stasjonene viser ingenting som helst av det som skjer. Det er sjokkerende, sa demonstranten Ali til Aftenposten på lørdag.

Uro i flere byer søndag

Søndag kveld hadde de voldelige demonstrasjonene pågått i tre dager i strekk.

Demonstranter jublet lørdag over at politiet trakk seg bort fra Taksim-plassen i sentrum av Istanbul, som har vært sentrum for protestaksjonene.

Men søndag oppsto det på nytt uro i byen senere på kvelden da demonstranter samlet seg i nærheten av statsminister Recep Tayyip Erdogans kontorer i Istanbul.

Samtidig brøt det søndag ut nye protester i hovedstaden Ankara, hvor politiet brukte tåregass og vannkanoner for å stanse omkring 1.000 demonstranter.

Les også Samler seg til nye demonstrasjoner i Tyrkia

Startet som en fredelig demonstrasjon

Demonstrasjonene i Tyrkia startet fredag som en demonstrasjon mot at tyrkiske myndigheter vil hugge 600 trær i en park rett ved Taksim-plassen i Istanbul.

Innbyggerne i Tyrkias største by frykter at prosjektet betyr at parken må vike plass for et nytt forretningsområde og et kjøpesenter, og flere demonstrerte derfor fredelig mot utbyggingen fredag.

Demonstrantene ble imidlertid møtt på Taksim-plassen av politi med tåregass og vannkanoner, og mange ble skadet i sammenstøtet.

I løpet av gårsdagen spredde opprøret seg til andre byer i landet som Bodrum, Konya og Izmir. I hovedstaden Ankara samlet demonstranter seg bak slagordet «over alt er det motstand, over alt er Taksim», i solidaritet med demonstrantene på Taksim-plassen.

I går var det flere sammenstøt mellom politi og demonstranter i landet. I løpet av dagen trakk imidlertid politiet seg bort fra Taksim-plassen, og flere demonstranter jublet og feiret.